גיא סלע

גיא סלע (22 בפברואר 1964 – 25 באוגוסט 2019) היה קצין מודיעין בדרגת סגן אלוף, שפיקד על יחידה טכנולוגית באגף המודיעין, ויזם היי-טק ישראלי, שייסד ב-2006 את חברת סולאראדג' יחד עם עוד ארבעה שותפים.

ביוגרפיה 

סלע נולד וגדל בחיפה. התגייס לצה"ל ושירת בסיירת מטכ"ל, תחילה כלוחם ולאחר מכן כמפקד צוות. סלע נפצע בעת שירותו הצבאי כשבטקס סיום מסלול של סיירת מטכ"ל נפגע בשתי ידיו מירי בשוגג של חייל אחר, עבר תקופת שיקום ממושכת שלאחריה חזר לתפקידים מבצעיים בסיירת מטכ"ל. לאחר מכן השתחרר מצה"ל, טייל מספר שנים מחוץ לישראל ואף עסק בדייג סרטנים באלסקה. למד הנדסה בטכניון. בתום לימודיו חזר סלע לשירות קבע בתפקידים שונים במערך המ"מ של אמ"ן והגיע לתפקיד בכיר ביחידה הטכנולוגית של חיל המודיעין. במסגרת שירותו זכה בפרס ביטחון ישראל. לאחר שחרורו הוא שימש מנהל הטכנולוגיה במועצה לביטחון לאומי ומזכיר הוועדה הלאומית להגנת סייבר. כמו כן היה שותף בקרן הון סיכון סטאר ונצ'רס בשנים 2004–2006.

בשנת 2006 הקים יחד עם ליאור הנדלסמן, יואב גלין, מאיר אדסט ועמיר פישלוב את סולאראדג', חברת היי-טק ישראלית העוסקת בפיתוח וייצור מערכות למיצוי ההספק של מתקני אנרגיה סולארית פוטו-וולטאים. לאחר הקמת החברה ועד אוגוסט 2019 שימש סלע בתפקיד מנכ"ל ויו"ר החברה.

בשנת 2015 הונפקה חברת סולאראדג' בבורסת נאסד"ק תחת שווי מוערך של 685 מיליון דולר. בתחילת 2018 כבר נאמד שווי החברה בלמעלה מ-2 מיליארד דולר, ובאוגוסט 2020 הגיעה כבר לשווי של מעל 10 מיליארד דולר.

בשנת 2017 הודיע סלע כי הוא חולה בסרטן המעי הגס. ב-22 באוגוסט 2019, פרש מתפקידו בחברת סולאראדג' לאור מצבו הבריאותי. שלושה ימים לאחר פרישתו ב-25 באוגוסט 2019 נפטר סלע. הוא נטמן בבית הקברות כנרת.

סלע הותיר אחריו אישה, ברברה, וארבעה ילדים. בנו הוא סוף סלע. בן נוסף, גב סלע, ניצח ב-2017, בגיל 18, את ראלי אקו אפריקה והפך למנצח הראלי הצעיר בעולם.

הערות שוליים 

יזמי היי-טק ישראלים
סגני-אלופים בצה"ל
חיילי אגף המודיעין
לוחמי סיירת מטכ"ל
מייסדי חברות טכנולוגיה ישראלים
בוגרי הטכניון - מכון טכנולוגי לישראל
מנכ"לים ישראלים
אישים הקבורים בבית הקברות כנרת
זוכי פרס ביטחון ישראל: חיילי צה"ל
ישראלים שנולדו ב-1964
ישראלים שנפטרו ב-2019